கணினி மட்டுமென்றில்லை, அரை நாண் கயிறுக்கு அடுத்தப் படியாக உடன்  ஒட்டி உறவாடத் துவங்கி விட்ட செல் பேசி உள்ளிட்ட  அனைத்து  மின்னணு   சாதனங்களையும்  சேர்த்தே  சொல்கிறோம்! .உடலுக்கு  உயிரைப் போன்று  மேலேச்  சுட்டிய மின்னணுச் சாதனங்கள் அனைத்துக்கும் உயிராய்  இருப்பது மென்பொருள்!  கண்ணுக்கு தெரியாத இதை உருவாக்குவதில் நாம்  வல்லுநர்கள் என மார்தட்டிச் சொல்கிறோம்.  கண்ணுக்குத் தெரிந்த இவ்விடயத்தைச் சொல்லி நம் கண்களைக் கட்டும்  வித்தைகளறியாது  இருக்கிறோம்!  என்ன செய்ய? .இவ்வித்தைகளை  வெளிச்சத்துக்கு  கொண்டு  வருவதே  இத்தொடரின் நோக்கம்.. .சந்தைக்கு போகிறோம்.. சுண்டைக்காய் வாங்க!  என் கடையில்  வாங்கியதால்,  அதில்  குழம்பு  மட்டும்தான்  ஆக்கிச் சாப்பிடலாம்  எனக் கடைக் காரர் சொன்னால் என்ன செய்வீர்கள்?  சொல்லத்தான் அவருக்கு  உரிமையுண்டா?  .வாங்கியப் பிறகு அதை  என்ன செய்யவேண்டும் என்பதும், தங்களின்  தேவைக் கேற்ப  கூட்டு, பொறியல், குழம்பு என எவ்வகையிலும் சமைப்பதும்  தங்கள்  உரிமையென்றும் சண்டைக்கு போவீர்கள் தானே! .சரி!  இன்னும்  ஒரு  படி மேலே  போய்  அந்தக் கடைக்காரர்,  இந்தச் சுண்டைக்காய் எங்களிடமிருந்து  வாங்கப் பட்டதால் இதை  பிறருக்கு  வழங்கும் அருகதையைத் தாங்கள் இழக்கிறீர்கள் என்றால் என்ன செய்வீர்கள்!  காதலிக்க நேரமில்லை படத்தில்  நாகேஷ்  சார்  பேசுகிற வசனம் மாதிரி "குமட்டில குத்துவேன்னு"  சொல்லத் தோணும்  தானே!